Előterjesztés Zalakaros Város Önkormányzata Képviselőtestületének 2021. szeptember 23-án tartandó ülésére
Napirend címe: Szökőkút üzemeltetése
Készítette: Bognár Ottó Péter településüzemeltetési, hatósági és közbiztonsági referens
Tisztelt Képviselőtestület!

A Zalakaros, Gyógyhelyi fejlesztés project keretében kivitelezésre került szökőkút üzemeltetésével kapcsolatban kooperációt hívtunk össze, melyre meghívtuk a tervező, kivitelező cég, valamint az üzemeltetést végzők képviselőit is az eddigi tapasztalatok átbeszélése, a felmerülő problémák megoldása érdekében.

A kooperáción az alábbi problémák megoldására kerestük a megoldást:
· Szökőkút tisztítása

· Aknafedlap kérdése

· Biztonsági kérdések (hágcsó, körbekerítés)

· Szakaszos üzemeltetés

A szökőkút helyszínrajzi elhelyezkedése miatt az egyik legnagyobb problémát a szökőkút tisztítása okozza. A szökőkút környezetében lévő fák, valamint a négysávos közút folyamatos szennyezést okoznak. A Karos-Park Kft. a medence tísztítását csak kézi eszközökkel (seprűkkel) tudja megoldani, a vásárolt vízalatti porszívó a kis vízmélység miatt nem müködött megfelelően. Ehhez azonban a medence kiürítése (több m3 víz leeresztése) szükséges. Ugyanakkor a probléma ezzel még nem oldódik meg, mivel a medencék újratöltése a burkolati elemek alatt lévő medencén keresztül történik. Ezen medence tisztítása csak az elemek felemelése után lehetséges, ehhez speciális eszköz szükséges, mellyel nem rendelkezünk. A burkolati elemek emeléséhez 60 cm-es térkővek emelésére alkalmas eszközt kell beszerezni. 

A tísztítás során másik problémát a fákról lehulló levelek okozzák. A szökőkút vízgépészet kezelési utasítása napi teendők között említi az előszűrők állapotának ellenőrzését, szükség szerint a bennük összegyűlt szennyeződés eltávolítását. A tervező tájékoztatása alapján az ellenőrzés gyakoriságát az összegyűlt szennyeződés mennyisége határozza meg. Tapasztalataink szerint nyári időszakban elég volt a heti egyszeri ellenőrzés és tisztítás, azonban az őszi lombhullás miatt, szükségessé válhat akár a napi ellenőrzés is. Ezt a problémát, illetve az üzemeltetési költségeket csökkenteni lehet az üzemeltetés éves időtartamának meghatározásával, a szökőkút lombhullás előtti víztelenítésével, téliesítésével, illetve a medence letakarásával.

Az előszűrők a gépészeti aknában vannak elhelyezve, melynek ellenőrzése, tisztítása csak az aknába történő lejutás után lehetséges, mely a következő problémákat veti fel:
· az aknafedlap felemelése: jelenleg 4 ember kell hozzá, hogy az aknafedlapot eltávolítsuk.

· a lejutást “segítő” hágcsó első eleme olyan távolságra van a felszíntől, hogy a lejutás kényelmetlen, és balesetveszélyes.

· Szükséges beszerezni védőkorlátot annak érdekében, hogy mikor az aknában munka folyik, azt el lehessen keríteni, hogy senki se essen bele a nyitott aknába.

Az aknafedlap könnyítésére érkezett javaslat, mely szerint a térkőelemek 2-3 cm-esre vágásával, illetve az ágyazat lépésálló szigetelésre történő kicserélésével jelentősen csökkenthető a térkőelemes fedlap súlya. 

A szakaszos üzemelés igénye szél esetére merült fel, a térkőburkolatra verődő víz megakadályozása miatt. A szökőkút programozásában beállításra került, hogy a szél erősségének függvényében a fellövő vízsugár magassága csökkenjen, azonban a szakaszos üzemelésre (csak egyes fúvókák üzemeljenek) nincs lehetőség.
A beüzemelés kezdeti időszakában a Zalakarosi Fürdő Zrt. szakmai és dolgozói segítséget is nyújtott, azonban szökőkút üzemeltetését, illetve az üzemeltetéshez szükséges algaölőszerek, és vegyszerek beszerzését szükségmegoldásként jelenleg a Hivatal egyik irodai dolgozója és a Karos-Park Kft. dolgozói végzik munkaidejük terhére, megoldást kell találni a végleges üzemeltetésre is. 

A szökőkút üzemeltetése kapcsán együttmüködés érdekében megkerestük a Zalakarosi Fürdő Zrt.-t, akik informális ajánlatot adtak az üzemeltetésre. Tapasztalataink szerint a szökőkút üzemeltetése nem igényel annyi munkaerőt és munkaidőt, mely az ajánlatban szerepel, ezért annak átdolgozása szükséges.
Határozati javaslat:

Képviselőtestület
Megismerve a szökőkút üzemeltetésére vonatkozó tájékoztatót az alábbi elvi döntéseket hozza:

1. A szökőkút üzemeltetés éves időtartamát március 1. és október 15. napja között javasolt időzíteni.  A téliesítésre és fóliázásra vonatkozó teendőket az aktuális időjárás figyelembevételével, de a talaj menti fagyokra vonatkozó előjeljelzések előtt el kell végezni.

2. A szökőkút tisztítására vonatkozóan felkéri Karos Park Kft., hogy a burkolati elemek emeléséhez szükséges 60 cm-es térkövek mozgatására alkalmas eszközbeszerzésre egyen javaslatot és kérjen indikatív árajánlatot.

3. Az akna fedlap könnyebb és praktikusabb mozgathatósága érdekében felkéri a Hivatalt, hogy szakemberek bevonásával vizsgálja meg ennek megvalósíthatósági lehetőségeit. (térkővek elvágása)
4. Gépészeti aknába való könnyebb lejutás segítő kapaszkodó illetve a balesetveszély csökkentése érdekében védőkorlát beszerzése indokolt, ezen eszközök beszerzése érdekében fel kell venni a kapcsolatot a kivitelezővel.

5. Felkéri a Zalakarosi Fürdő Zrt.-t, hogy korábban adott informális ajánlatát Zalakaros Város Önkormányzata üzemeltetési tapasztalatainak figyelembevételével dolgozza át különös tekintettel a munkaerő igényre és a munkaidő szükségletre.
Zalakaros, 2021. szeptember 9.
                                                            




 Novák Ferenc

                                                             




  polgármester
Gazdasági Bizottság és a Humánpolitikai és Ügyrendi Bizottság határozata:
A bizottság javasolja a képviselőtestület számára, hogy megismerve a szökőkút üzemeltetésére vonatkozó tájékoztatót az alábbi elvi döntéseket hozza meg:
· A szökőkút üzemeltetés éves időtartamát március 1. és november 1. napja között javasolt időzíteni.  A téliesítésre és fóliázásra vonatkozó teendőket az aktuális időjárás figyelembevételével, de a talaj menti fagyokra vonatkozó előrejelzések előtt el kell végezni.
· A szökőkút tisztítására vonatkozóan felkéri Karos Park Kft-t, hogy a burkolati elemek emeléséhez szükséges 60 cm-es térkövek mozgatására alkalmas eszközbeszerzésre tegyen javaslatot és kérjen indikatív árajánlatot.
· Az akna fedlap könnyebb és praktikusabb mozgathatósága érdekében felkéri a Hivatalt, hogy szakemberek bevonásával vizsgálja meg ennek megvalósíthatósági lehetőségeit. (térkövek elvágása)
· Fel kell kérni a Zalakarosi Fürdő Zrt. munkavédelmi felelősét, hogy vizsgálja meg a gépészeti aknába való lejutás munkavédelmi előírásait és tegyen javaslatot segítő kapaszkodó, illetve ha a balesetveszély csökkentése érdekében védőkorlát beszerzése indokolt, ezen eszközök beszerzése érdekében fel kell venni a kapcsolatot a kivitelezővel.
· Felkéri a Zalakarosi Fürdő Zrt.-t, hogy korábban adott informális ajánlatát Zalakaros Város Önkormányzata üzemeltetési tapasztalatainak figyelembevételével dolgozza át különös tekintettel a munkaerő igényre és a munkaidő szükségletre.

